
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Poprad 10Pc/20/2025 8725202023 06. 11. 2025 JUDr. František Krasňan ECLI:SK:OSPP:2025:8725202023.2
ROZSUDOK V MENE SLOVENSKEJ REPUBLIKY Okresný súd Poprad, sudcom JUDr. Františkom Krasňanom v právnej veci navrhovateľa: A. B. C., nar. XX.X.XXXX, bytom D. – A., E. XXXX/XX, proti odporcovi: B. C., nar. XX.XX.XXXX, trvale bytom D., A. XX, prechodne bytom F. XXX/XX, XXX XX D. X, G. H., v konaní o zrušenie vyživovacej povinnosti voči plnoletému dieťaťu, takto rozhodol: I. Zrušuje vyživovaciu povinnosť navrhovateľa voči plnoletému odporcovi určenú rozsudkom Okresného súdu Poprad sp. zn. 14P/206/2015 zo dňa 28.02.2023 v spojení s rozsudkom Krajského súdu v Prešove sp. zn. 24CoP/34/2023 zo dňa 17.10.2023 určenú vo výške 100,-- eur mesačne a to počnúc dňom 01.10.2025. II. Žiaden z účastníkov
nemá
nárok na náhradu trov konania. odôvodnenie:
1. Navrhovateľ sa podaným návrhom doručeným tunajšiemu súdu dňa 7.6.2025 domáhal zrušenia vyživovacej povinnosti voči jeho plnoletému synovi z dôvodu, že syn dňa 21.5.2025 ukončil vysokú školu, a to Fakultu elektrotechniky a informatiky na Technickej univerzite v Košiciach. Uviedol, že má ešte ďalšie dve vyživovacie povinnosti. 2. Odporca sa pojednávania nezúčastnil, neúčasť ospravedlnil pre pracovné povinnosti v Českej republike, preto súd podľa § 2 Civilného mimosporového poriadku v spojení s § 180 Civilného sporového poriadku pojednával v jeho neprítomnosti. Odporca vo vyjadrení k návrhu uviedol, že 21.5.2025 ukončil štúdium na vysokej škole s akademickým titulom I. a od 1.10.1025 je zamestnaný v Prahe v Českej republike. K vyjadreniu doložil diplom o ukončení vysokoškolského štúdia a pracovnú zmluvu s firmou ETTEA Solutions, s.r.o., Jemnická 1138/1, 140 00 Praha, Česká republika. 3. Navrhovateľ na pojednávaní pred súdom trval na podanom návrhu a uviedol, že výživné synovi uhradil naposledy ešte v septembri, peniaze, ktoré chodili na účet bývalej manželke, už neposiela, syn nastúpil do zamestnania, nevidel ho už tri roky. 4. Podľa § 62 ods. 1 Zákona o rodine, plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 5. Podľa § 78 ods. 1 Zákona o rodine, dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh.
6. Súd vo veci vykonal dokazovanie výsluchom navrhovateľa, oboznámením sa s obsahom spisu a zistil, že odporca ukončil štúdium na Fakulte elektrotechniky a informatiky na Technickej univerzite v Košiciach, dosahuje príjem z pracovného pomeru, je schopný samostatne sa živiť, o čom súdu doložil diplom o ukončení vysokoškolského štúdia ku dňu 21.5.2025 a tiež pracovnú zmluvu so zamestnávateľom v Českej republike s nástupom do práce dňa 1.10.2025, a preto súd v zmysle § 78 ods. 1 a 62 ods. 1 Zákona o rodine mal preukázané, že návrh na zrušenie vyživovacej povinnosti na plnoletého syna, ktorá bola určená rozsudkom Okresného súdu Poprad 14P/206/2015 zo dňa 28.2.2023 v spojení s rozsudkom Krajského súdu Prešov 24CoP/34/2023 zo dňa 17.10.2023, je v celom rozsahu dôvodný, preto súd vyživovaciu povinnosť navrhovateľa voči odporcovi ku dňu 1.10.2025 zrušil. 7. O trovách konania rozhodol podľa § 52 CMP. Poučenie: Proti tomuto rozsudku je prípustné odvolanie, ktoré možno podať do 15 dní od jeho doručenia v 3 vyhotoveniach, a to prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Účastníci konania, ktorí sa práva odvolania výslovne vzdali, toto právo nemajú.

Zdroj: KAUZIS.SK – https://www.kauzis.sk/judikatura/r/ECLI:SK:OSPP:2025:8725202023.2 (dáta aktuálne k 6. 11. 2026). Záväzné je znenie zverejnené súdom.




